"A însuflețit cu sclipiri de calitate!" Un altfel de comentariu despre Ianis Hagi după meciul cu Real Madrid
Ianis Hagi e împrumutat la Alaves de la gruparea scoțiană Glasgow Rangers.
Ianis Hagi a adus sclipiri în jocul lui Alaves în meciul pierdut ieri seară, în deplasare, scor 0-5 cu Real Madrid, într-un meci din campionatul Spaniei. A încercat să găsească spații spre poarta lui Courtois și a fost lăudat de specialiști și de presa spaniolă.
Ianis Hagi, sclipiri de calitate cu Real Madrid
Deportivo Alaves, promovată în 2023 din Segunda Division, şi-a asigurat menţinerea în elita fotbalului spaniol, aflându-se pe locul 11, cu 36 de puncte.
Agenția spaniolă EFE a realizat o paralelă între Ianis Hagi și tatăl său, Gheorghe Hagi, fost jucător la Real Madrid, într-o perioadă în care gruparea Blanco îi avea în componență printre alții pe Emilio Butragueno și Hugo Sanchez.
''Pe stadionul pe care un picior stâng magic al lui Gică Hagi i-a făcut pe fanii lui Real Madrid să se îndrăgostească de el, fiul său, Ianis, a părut să însufleţească cu sclipiri de calitate un duel controlat de campioană'', a scris EFE în comentariul său.
La finalul meciului de pe Santiago Bernabeu, Ianis Hagi a vorbit despre 'efectul' confruntării cu trupa lui Carlo Ancelotti și a tras concluzia în privința evoluției echipei sale în acest sezon.
Ianis Hagi: "Ne doare înfrângerea"
”Ne doare această înfrângere. Trebuie să uităm această partidă cât se poate de repede și să ne gândim la ce vom face de acum încolo! Noi ne-am îndeplinit obiectivul, cu patru etape înainte de finalul campionatului. Consider că Alaves a făcut un sezon foarte bun.
Mai avem acum încă două meciuri, unde cu siguranță trebuie să jucăm mai bine decât am facut-o azi (n.r.: - marți!)”, a declarat Ianis Hagi, potrivit Digisport.
Urmăriți SPORT.RO și pe Google News